Sklep Sveta

z dne 28. novembra 2002

o vzpostavitvi mehanizma za ocenjevanje pravnih sistemov in njihovega izvajanja na državni ravni v boju proti terorizmu

(2002/996/PNZ)

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 29 in 34(1) Pogodbe,

ob upoštevanju pobude Kraljevine Španije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Svet za pravosodje in notranje zadeve je na svojem zasedanju 20. septembra 2001 odločil, kot je zabeleženo v točki 15 Zaključkov, da poda navodila Odboru iz člena 36, naj izdela lažjo in hitrejšo obliko ocenjevalnega mehanizma, določenega v Skupnem programu ukrepov 97/827/JHA z dne 5. decembra 1997 o vzpostavitvi mehanizma za ocenjevanje uporabe in izvajanja mednarodnih obvez v boju proti organiziranemu kriminalu [3] na državni ravni, da bi določil postopek za ovrednotenje nacionalnih protiterorističnih ureditev.

(2) Treba je izboljšati nacionalne pravne sisteme v boju proti terorizmu ter njihovo izvajanje.

(3) Glavno odgovornost za oblikovanje pravnega sistema in njegovo izvajanje na državni ravni ima vsaka država članica, čeprav se v smislu Evropske unije države članice medsebojno obvestijo o vsebini, da bi dosegle večjo učinkovitost v boju proti terorizmu.

(4) Zaželeno je tudi, da se v skladu z vsebino omenjenega mandata Sveta z dne 20. septembra 2001, vzpostavi mehanizem, ki v smislu sodelovanja, določenega v Pogodbi, omogoča državam članicam, da ocenijo nacionalne pravne sisteme v boju proti terorizmu ter njihovo izvajanje, na podlagi enakosti in vzajemnega zaupanja –

SKLENIL:

Člen 1

Vzpostavljanje ocenjevalnega mehanizma

1. Mehanizem za ocenjevanje nacionalnih postopkov v boju proti terorizmu v okviru mednarodnega sodelovanja med državami članicami, ki ga opravijo strokovnjaki, se vzpostavi v skladu s podrobnimi pravili, določenimi v nadaljevanju.

2. Vsaka država članica se zaveže, da bo zagotovila, da bodo njeni državni organi tesno sodelovali s skupinami za ocenjevanje, ki se sestavijo v skladu s tem sklepom z namenom izvajanja tega sklepa, z upoštevanjem zakonitosti in etike, ki velja na državni ravni.

Člen 2

Področja ocenjevanja

1. Za vsako ocenjevanje Odbor iz člena 36 na predlog predsedstva določi posebno področje ocenjevanja ter vrstni red ocenjevanja držav članic.

Glede na posebno področje, ki je izbrano za ocenjevanje, Odbor iz člena 36 tudi odloči, ali ustanovi delovno skupino Sveta, ki mu je podrejena za opravljanje ocenjevanja, ali opravi ocenjevanje sam.

Poleg tega Odbor iz člena 36 določi pogostost vsakega ocenjevanja.

2. Predsedstvo Sveta pripravi ocenjevanje ob pomoči Generalnega sekretariata Sveta, ki uporabi zlasti nacionalne strokovnjake, ki so začasno dodeljeni v ta namen. Komisija je polno vključena v pripravljalno delo.

3. Prvo ocenjevanje mora biti končano najkasneje do sredine leta 2003.

Člen 3

Imenovanje strokovnjakov

1. Vsaka država članica na pobudo predsedstva pošlje Generalnemu sekretariatu Sveta najkasneje v štirih tednih od datuma, ko Odbor iz člena 36 odloči, da bo začel ocenjevanje določenega področja, imena enega do treh strokovnjakov, ki imajo veliko izkušenj na področju, ki se ocenjuje, v zvezi z bojem proti terorizmu, in ki so pripravljeni sodelovati pri vsaj enem ocenjevanju.

2. Predsedstvo sestavi seznam strokovnjakov, ki jih imenujejo države članice ter ga posredujejo Odboru iz člena 36 ali delovni skupini, imenovani v ta namen.

Člen 4

Skupine za ocenjevanje

Na podlagi seznama, omenjenega v členu 3(2), predsedstvo izbere skupino dveh strokovnjakov za ocenjevanje vsake države članice, pri čemer zagotovi, da niso državljani te države članice.

O imenih strokovnjakov, izbranih, da sestavljajo vsako skupino za ocenjevanje, se obvesti Odbor iz člena 36 ali delovno skupino, imenovano v ta namen.

Skupini za ocenjevanje pri vseh nalogah pomaga Generalni sekretariat Sveta ter Komisija.

Člen 5

Priprava vprašalnika

Predsedstvo ob pomoči Generalnega sekretariata Sveta in Komisije sestavi vprašalnik za ocenjevanje vseh držav članic v okviru posebnega področja, določenega v členu 2(1) ter ga predloži v odobritev Odboru iz člena 36 ali delovni skupini, imenovani v ta namen. V tem okviru se, kjer je to ustrezno, zahteva mnenje katere koli delovne skupine Sveta, ki je pristojna za vsebino ocenjevanja. Vprašalnik je sestavljen tako, da se ugotovi vse podatke, uporabne za opravljanje ocenjevanja. Država članica, ki se jo ocenjuje, zagotovi, da odgovori na vprašalnik v enem mesecu tako izčrpno, kot je mogoče, in kjer je potrebno, priloži vse zakonske določbe ter zahtevane tehnične in praktične podatke.

Člen 6

Obiski z namenom ocenjevanja

Najkasneje v šestih tednih po prejemu odgovora na vprašalnik skupina za ocenjevanje, če se šteje, da je to potrebno, odpotuje v državo članico, da bi razjasnila odgovore na vprašalnik, s tem da država članica, ki jo obiščejo, na podlagi predloga skupine za ocenjevanje pripravi program obiska za razgovore s političnimi, upravnimi, policijskimi, carinskimi in pravosodnimi organi ter vsemi drugimi ustreznimi organi.

Člen 7

Priprava osnutka poročila

Najkasneje v 15. dneh po prejemu odgovorov na vprašalnik ali po obisku, navedenem v členu 6, če je bil opravljen, skupina za ocenjevanje pripravi kratek in jedrnat osnutek poročila ter ga predloži državi članici, ki se ocenjuje, ta pa poda svoje mnenje v roku šestih tednov. Če skupina za ocenjevanje šteje za ustrezno, spremeni svoje poročilo v luči pripomb, podanih s strani ocenjevane države članice.

Člen 8

Obravnavanje in sprejetje poročila

1. Predsedstvo posreduje osnutek poročila, ki je zaupen, članom Odbora iz člena 36 ali delovni skupini, ki je imenovana v ta namen, skupaj s pripombami ocenjevane države članice, ki jih skupina za ocenjevanje ni sprejela.

2. Zasedanje Odbora iz člena 36 ali delovne skupine, imenovane v ta namen se začne tako, da člani skupine za ocenjevanje predstavijo osnutek poročila. Predstavnik ocenjevane države članice potem poda pripombe, podatke ali razlage, za katere šteje, da so potrebne. Odbor iz člena 36 ali delovna skupina, imenovana v ta namen nato obravnava osnutke poročila ter soglasno sprejme zaključke.

3. Predsedstvo po zaključenem ocenjevanju po ustrezni poti obvesti Svet o rezultatih ocenjevanja. Svet lahko, kjer to šteje za ustrezno, naslovi priporočila na zadevno državo članico ter jo pozove, da Svetu poroča o napredku v roku, ki ga določi Svet.

4. V skladu s členom 9(2), predsedstvo obvesti Evropski parlament po končanem ocenjevanju o izvajanju mehanizma za ocenjevanje.

Člen 9

Zaupnost

1. Od strokovnjakov v skupini za ocenjevanje se zahteva, da spoštujejo zaupnost vseh podatkov, ki jih pridobijo v zvezi s svojo nalogo. Države članice zato zagotovijo, da imajo strokovnjaki, ki jih imenujejo po členu 3, ustrezno varnostno stopnjo.

2. Poročilo, pripravljeno v okviru tega sklepa je vsaj dokument, do katerega je dostop omejen. Vendar pa ocenjevana država članica lahko na lastno odgovornost objavi poročilo. Če želi objaviti le dele poročila, pridobi soglasje Sveta.

Člen 10

Revizija mehanizma

Najkasneje ob koncu prvega ocenjevanja vseh držav članic Svet pregleda podrobna pravila ter obseg mehanizma ter, če je potrebno, prilagodi ta sklep.

Člen 11

Začetek veljavnosti

Ta sklep začne veljati z dnem objave v Uradnem listu.

Člen 12

Objava

Ta sklep se objavi v Uradnem listu.

V Bruslju, 28. novembra 2002

Za Svet

Predsednik

B. Haarder

[1] UL C 151, 25.6.2002, str. 14.

[2] Mnenje z dne 24. septembra 2002 (še ni objavljeno v Uradnem listu).

[3] UL L 344, 15.12.1997, str. 7.

--------------------------------------------------